



MVGYOSZ Vakvezetőkutya-kiképző Központ

1212 Budapest, Dunadűlő út 206883 hrsz.

Telefon: +36 1 277 6566

E-mail: vakvezetoki@gmail.com

[www.mvgyosz.hu](http://www.mvgyosz.hu)

------------------------------------------------------------------------------------------------------------------------------------------------------------------------------------------------------

MVGYOSZ Vakvezetőkutya Egészségügyi Alap

Szabályzat

# Bevezetés

A Magyar Vakok és Gyengénlátók Országos Szövetsége (a továbbiakban MVGYOSZ) cél szerinti adomány – melynek kezdő tőkéje a HM 1-19 jelű célzott DM kampány eredménye - illetve támogatás terhére Vakvezető Kutya Egészségügyi Alap (a továbbiakban VKEA) néven pénzügyi alapot hoz létre. A VKEA létrehozásáról az MVGYOSZ Elnöksége a 2019/ számú határozatában rendelkezik.

A VKEA igénybevételi feltételeiről jelen, kidolgozott támogatási rendszer (a továbbiakban Szabályzat) rendelkezik.

# A VKEA célja

Az MVGYOSZ tulajdonát képező, látássérültnek ideiglenes vagy örökös használatba adott vakvezető kutyákkal (a továbbiakban Vakvezető kutyákkal) kapcsolatos, az MVGYOSZ Vakvezetőkutya-kiképző Központ állatorvosi rendelőjében – akár a nagy távolság, vagy más okból - el nem végezhető egészségügyi beavatkozások, mint:

* 1. Baleseti, sürgősségi egészségügyi ellátások
	2. Tervezhető egészséghelyreállító műtétek
	3. Egészségügyi rehabilitáció

valamint fertőző, illetve krónikus megbetegedések

* 1. gyógyszeres kezeléseinek
	2. terápiás kezeléseinek

MVGYOSZ általi finanszírozása, a Gazda által benyújtott, jelen Szabályzat 1. számú mellékletét képező dokumentum (a továbbiakban Kérelem) és a Kérelem elbírálására jogosult Bizottság döntése alapján.

A VKEA nem téríti meg a kötelező és ajánlott védőoltások díját, a külső- és belső élősködők elleni védekezés és karomvágás költségeit. Támogatás csak az alap rendelkezésére álló pénzösszeg terhére igényelhető, illetve nyújtható.

# Fogalmak meghatározása

* 1. **Gazda:** az a látássérült, aki az MVGYOSZ-szel kötött ideiglenes vagy örökös használatbavételi szerződés keretén belül a Vakvezető kutyát használja.
	2. **Vakvezető kutya:** Az MVGYOSZ Vakvezetőkutya-kiképző Központ által kiképzett és a MATESZE által kijelölt független vizsgabizottság előtt Gazdával együtt sikeres közlekedésbiztonsági vizsgát tett és az MVGYOSZ tulajdonát képező kutya.
	3. **Egészségügyi beavatkozás:** A Vakvezetőkutya egészségében – egyértelműen, nem a Gazda hibájából, mulasztásából, gondatlanságából eredően – bekövetkezett negatív változások, egészségkárosodás, megbetegedés okozta, vagy sérülésből származó egészségromlás helyreállítása, megszüntetése.
	4. **Gyógyszeres kezelés:** A Vakvezető kutya egészségében bekövetkezett negatív változás, megbetegedésből származó egészségromlás szinten tartása, megszüntetése állatorvos által előírt gyógyszeres kezeléssel.
	5. **Terápiás kezelés:** a vakvezető kutya egészségében - nem a gazda hibájából, gondatlanságából - bekövetkezett megbetegedésből származó egészségromlás szinten tartása, megszüntetése állatorvos által előírt rendszeres kezeléssel. (Pl.: fizikoterápia, kemoterápia, akupunktúra, stb.)
	6. **Finanszírozás:** az Egészségügyi beavatkozás kapcsán felmerült költségek (orvosi vizsgálat, diagnosztika, konzervatív és invazív eljárások, kezelések, műtéti beavatkozás, altatás, gyógyszer költség, szállítás, stb.) kiállított számla ellenértékét az MVGYOSZ a gazdának utólagosan megfizeti.
	7. **Bizottság:** 3 tagú döntéshozó testület, melynek tagjai: az MVGYOSZ azon munkatársa, akin keresztül a VKK felett a szövettség felügyeletet gyakorol, egy az MVGYOSZ által delegált állatorvos, továbbá az MVGYOSZ VKK vezetője
	8. **Kérelem:** a támogatás céljára szerkesztett, jelen dokumentum 1 számú mellékletét képező, hiánytalanul kitöltött formanyomtatvány, illetve a kérelemben részletezett Egészségügyi beavatkozás(ok)hoz kapcsolódó eredeti számlák és/vagy állatorvos által kiállított, az egészségügyi beavatkozás várható költségeit tartalmazó árajánlat, amelyet a gazda az MVGYOSZ-hez nyújt be.

# A VKEA által nyújtott támogatás feltételei

* 1. A Gazda a jelen Szabályzatban meghatározott formában és módon Kérelmet nyújt be, melyhez csatolja
	2. Az egészségügyi beavatkozás szükségességét alátámasztó orvosi diagnózist, továbbá.
	3. Az orvosi beavatkozással felmerült költségeket tartalmazó eredeti számlát, és/vagy várható költségekről szóló árajánlatot.
	4. A kérelemben nyilatkozik arról, hogy az egészségügyi beavatkozást szükségessé tevő ok egyértelműen nem az ő hibájára, gondatlanságára, mulasztására vezethető vissza.
	5. A Kérelemben nyilatkozik arról, hogy a benyújtott Kérelemben szereplő személyes adatainak az MVGYOSZ általi,az MVGYOSZ adatkezelési szabályzata alapján történő kezeléséhez hozzájárul.

# Kérelem benyújtása

* 1. A Kérelem benyújtása jelen dokumentum 1 számú mellékletét képező formanyomtatványon történik.
	2. A kérelem vonatkozhat az 1.1 –től 1.5 pontban felsoroltak vonatkozásában felmerült költségek támogatására.
	3. A kérelemhez csatolni kell az egészségügyi beavatkozás során az MVGYOSZ 1146, Bp. Hermina út 47. névre és címre kiállított eredeti számlá(ka)t. A kérelem előzetes elbírálás érdekében is előterjeszthető. Ebben az esetben a kitöltött nyomtatványhoz az egészségügyi beavatkozás várható költségeit tartalmazó, az állatorvos által kiadott árajánlatot kell mellékelni, majd támogató döntés esetén utólag a számlá(ka)t is mellékelni szükséges.
	4. A kérelmet a – kitöltési útmutató alapján - hiánytalanul kell kitölteni
	5. A kérelmet a kérelmező sajátkezű aláírásával kell ellátni.

# Elbírálás:

* 1. A kérelem elbírálását az MVGYOSZ által létrehozott Bizottság végzi. Ha a kérelemhez árajánlatot mellékeltek, akkor előzetes döntést hoz, támogató döntés esetén arrról, hogy a számla későbbi benyújtása esetén az árajánlatban szereplő költséget finanszírozza. Ha az utóbb benyújtott számla az árajánlattól eltérő összeget tartalmaz, a különbözet finanszírozása vonatkozásában utólag hoz döntést a bizottság.
	2. Az elbírálás időtartama: A kérelemnek az MVGYOSZ-hez történő érkeztetését követő legfeljebb 30 naptári nap.
	3. Döntés és arról való értesítés: a bizottság a kérelem tárgyában hozott döntését röviden indokolja, és azt a kérelemben megadott elérhetőségeken az elbírálást követő legfeljebb 10 munkanapon belül kérelmező részére megküldi.

# Jogorvoslat lehetősége

* 1. Amennyiben a kérelmező a bizottság döntésével nem ért egyet, a döntés ellen fellebbezést nyújthat be. Ha a kérelem kizárólag azért kerül elutasításra, mert az Alap támogatásra szánt kerete kimerült, akkor a döntés ellen nincs helye fellebbezésnek. A fellebbezés határideje: a döntésről szóló értesítést követő 8 munkanapon belül.
	2. Fellebbezés benyújtásának módja: a jelen dokumentum 2 számú mellékletében szereplő nyomtatvány hiánytalan kitöltésével és az MVGYOSZ-hez való eljuttatásával történhet.
	3. A fellebbezést az MVGYOSZ elnöke bírálja el. A fellebbezés elbírálása tárgyában hozott döntés ellen további jogorvoslati lehetőség nincs.

# Az elbírált támogatási összeg megfizetése.

* 1. A támogatás a kérelmező részére a Kérelemben megjelölt módon az elbírálást követő legfeljebb 10 munkanapon belül kerül kifizetésre, a kérelmező által a Kérelemben megadott bankszámlaszámra történő utalással.

Budapest, 2019. április 27.